Asesu Ysgrifennu – Cyfnod Sylfaen

Matty

Mae Matty’n dechrau ysgrifennu mewn modd confensiynol ac yn
arbrofi gyda llythrennau. Gall ddefnyddio ei hymwybyddiaeth o
seiniau i ffurfio geiriau sydd yn ddealladwy i’r darllenydd ac mae’n
cyfnerthu y gwaith gyda lluniau manwl o’r eitemau.

Mae Matty’n cyfleu ystyr i’r darllenwr drwy gyfrwng geiriau a
brawddegau syml. Mae’n ffurfio llythrennau yn glir ac mae’n dangos
ei bod yn dechrau deall sut mae brawddegau’n gweithio. Ffeithiau
am y ci bach yn unig sydd yma ac nid ydy hi eto wedi dechrau
defnyddio geiriau i greu effaith na chysylltu brawddegau.
Mae’r enghraifft hon yn awgrymu bod ysgrifennu Matty ar
Ddeilliant 4 y Cyfnod Sylfaen.

Joshua

Mae Joshua’n dechrau ysgrifennu’n annibynnol ac yn adeiladu geiriau
o’r wybodaeth sydd ganddo o seiniau llythrennau. Ar y cyfan mae’n
ffurfio llythrennau yn gywir ac maen nhw’n wynebu’r ffordd gywir er
fod y maint yn amrywio yma ac acw drwy’r darn. Ffeithiau yn unig
mewn brawddegau byr a geir yn y darn ysgrifenedig. Drwy hyn mae
Joshua yn dangos ei fod yn dechrau deall sut mae brawddegau’n
gweithio.
Mae’r enghraifft hon yn awgrymu bod ysgrifennu Joshua ar
Ddeilliant 4 y Cyfnod Sylfaen.

Ruth (1)

Mae Ruth yn dangos ei bod yn ymwybodol o sut dylai llythyr gael ei
gyflwyno. Mae’n defnyddio geiriau priodol a diddorol wrth anfon ei diolch at Janet. Mae’r prif lythrennau a’r atalnodau’n ymddangos yn gyson gywir drwy’r llythyr ac mae hi’n sillafu geiriau syml yn gywir. Mae ei llawysgrifen yn ddealladwy ac mae’r llythrennau’n cael eu ffurfio’n gywir, yn wynebu’r ffordd iawn ac yn gyson o ran maint.
Mae’r enghraifft hon yn awgrymu bod ysgrifennu Ruth ar Ddeilliant 5 y Cyfnod Sylfaen.

Mae’r ysgrifennu’n drefnus gyda’r sillafu a’r atalnodi’n gywir ar y
cyfan. Mae’n datblygu ei syniadau ac yn cadw rhediad i’r stori gan
roi ymgais ar amrywio ychydig ar ddechrau brawddegau. Mae’r
llythrennau wedi eu ffurfio’n gywir ac maen nhw’n gyson o ran
maint. Mae elfennau yma sy’n dangos bod Ruth yn gweithio o fewn
Deilliant 6 ond bernir mai Deilliant 5 sydd yn cyd-fynd orau iddi gan
fod y brawddegau’n undonog ar brydiau ac mae yma ailadrodd
drwy’r darn.
Mae’r enghraifft hon yn awgrymu bod ysgrifennu Ruth ar Ddeilliant 5
y Cyfnod Sylfaen.

Ruth (2)

Mae’r gwaith ysgrifennu yn drefnus ac yn glir. Mae’n defnyddio
nodweddion ysgrifennu ffeithiol yn gywir ac mae’r atalnodi a’r
sillafu’n gywir ar y cyfan. Mae’r llawysgrifen yn daclus a darllenadwy
ac mae’r camau wedi eu nodi’n drefnus.
Mae’r enghraifft hon yn awgrymu bod ysgrifennu Ruth ar
[bookmark: _GoBack]Ddeilliant 6 y Cyfnod Sylfaen.
